西都大內作
作者：劉攽
朝代：宋

paragraphs: 太紫異垂象，河洛殊出符。
卜食綿往祀，宅中雄別都。
旋宮千萬門，層城十二衢。
佳麗帝王州，爽塏神明區。
過位思自飭，檐闕在必趨。
琉璃映瓦翼，瑲琅耀金鋪。
白日互蔽虧，凉風倏來蘇。
仰視制作雄，疑有神物扶。
始知壯麗功，不使來世逾。
擇材自千章，衒巧非一圖。
儻無日新美，何以除規模。
西賓尚餘諭，望幸猶踟躕。
何當樹翠華，萬玉趨赤塗。